作者：晁端礼
词牌/韵律：沁园春

paragraphs: 络纬催凉，断虹收雨，庭梧报秋。
绕郡城、千顷烟波绿，正鱼肥酒美，名冠东州。
芰荷风细，蒹葭烟淡，宛在潇湘南岸头。
凝望处，似桃源洞口，初泛兰舟。
贤侯。
酝藉风流。
向庭讼闲时多宴游。
有信陵家世，梁园客右，才华高掩，沈谢何刘。
政声朝奏，除书夕至，即看归趋丹凤楼。
须眷恋，况新堂莹澈，好共迟留。